የኢትዮጵያ ወርልድ ቴኳንዶ ፌዴሬሽን ስራ አስፈፃሚዎቹን መረጠ
ቦጋለ አበበየኢትዮጵያ ወርልድ ቴኳንዶ ፌዴሬሽን በቀጣይ አራት ዓመታት ፌዴሬሽኑን በፕሬዚዳንትነትና ስራ አስፈፃሚነት የሚመሩትን መረጠ። ፌዴሬሽኑ ትናንት አስራ ሦስተኛ መደበኛ ጠቅላላ ጉባዔውን በሐርመኒ ሆቴል ባካሄደበት ወቅት ባደረገው ምርጫ የኢትዮጵያ ኦሊምፒክ ኮሚቴ የፅሕፈት ቤት ሐላፊ አቶ ዳዊት አስፋው በፕሬዚዳንትነት እንደሚቀጥሉ አረጋግጠዋል። ለስራ አስፈፃሚነት የቀረቡት ሁለት ሴት እጩዎች በሙሉ አስራ አንድ ድምፅ በማግኘት ተመርጠዋል። ወይዘሮ ሲትራ አሊ ከሐረሪ ክልል፣ ወይዘሮ ኡሚ አባጀበል አባጆርጋ ከኦሮሚያ ክልል ተመራጭ ሆነዋል። አቶ ወንድይሻው ጌታቸው ከአማራ ክልል፣ አቶ ፀጋየ ጌታቸው ከቤኒሻንጉል ጉሙዝ ክልል አስር አስር ድምፅ አግኝተው የስራ አስፈፃሚ አባል ሆነዋል። አቶ መሐመድ አማን ከደቡብ ክልል ዘጠኝ ድምፅ በማግኘት፣ አቶ ሃይሉ ጉታታ ከአዲስ አበባ ሰባት ድምፅ በማግኘት ከስድስቱ ስራ አስፈፃሚ አባላት መካከል መካተት ችለዋል። በክብር እንግዳነት በጉባኤው ላይ ተገኝተው ንግግር ያደረጉት የኢትዮጵያ ኦሊምፒክ ኮሚቴ ፕሬዚዳንት ዶክተር አሸብር ወልደጊዮርጊስ፣ በ2020 የቶኪዮ ኦሊምፒክ ላይ ኢትዮጵያ ከምትሳተፍባቸው የስፖርት አይነቶች ውስጥ ወርልድ ቴኳንዶ አንዱ መሆኑን ጠቅሰው፣ ለስፖርቱ ውጤታማነት ከባህል ሚኒስቴር፣ ከፌዴራል ስፖርት ኮሚሽንና ከሚመለከታቸው ባለድርሻ አካላት በጋራ በመሆን እየሰሩ እንደሚገኙ ገልፀዋል፡፡ በጉባኤው ስፖርቱ በሁሉም ክልሎች በሚገባ እንዲስፋፋና እንዲያድግ፣ ስፖርቱ በደንብ ባልተስፋፋባቸው ክልሎች የባለሙያዎች የአቅም ግንባታ ስልጠናዎችን በመስጠትና የውድድር አድማሱን የበለጠ በማስፋት በታዳጊ ወጣቶች ስልጠና ላይ ትኩረት አድርጎ መስራት እንዳለበት ተሳታፊዎች ገልፀዋል፡፡ ፌዴሬሽኑ በተነሱት ሐሳቦች ላይ ለወደፊቱ ትኩረት በመስጠት እንደሚሰራ የተገለፀ ሲሆን፣ በተለይም የታዳጊ ወጣቶች ስልጠናን በተመለከተ ከመንግሥት፣ ከክልሎችና ከሚመለከታቸው አካለት ጋር በመሆን በስፖርቱ እምቅ አቅም ያለበትን ቦታ በመለየት እንደሚሰራ ተጠቁሟል፡፡ በጉባኤው የተሻሉ ስፖርተኞችን ላፈሩ ክልሎች እውቅና ተሰጥቷ፤ በኦሊምፒክ ተሳታፊ የሆነው አትሌት ሰለሞን ቱፋ ሃምሳ ሺ ብር ተሸልሟል። የአትሌቱ አሰልጣኝ ኪያ ቡታ ደግሞ አስር ሺ ብር ሽልማት ተበርክቶለታል።አዲስ ዘመን ታህሳስ
24/2013